***Torsdagsklubben*** er et norsk humorprogram som ble sendt på TV 2 fra 2002 til 2004 og i 2008. Programmet ble ledet av Silje Stang, med Otto Jespersen og Thomas Giertsen som faste paneldeltakere. I tillegg deltok to gjester i hvert program. Hovedingrediensen var å kommentere ukens hendelser og å forsøke på å få frem noe humoristisk om norske kjendiser. Humoren var i stor grad basert på satire. Programmet hadde en hardtslående stil og ble raskt omstridt. 

Mange seere ble underholdt av denne formen mens atter andre ble opprørt, noe som igjen førte til presseoppslag. TV 2 beskrev det i 2008 selv slik: «I forrige runde [2002–2004] opplevde trioen alt fra latterbrøl, trampeklapp og skyhøye seertall til drapstrusler, politianmeldelser, og illsinte ministere – i både inn- og utland.»

Høsten 2008 var *Torsdagsklubben* tilbake på TV 2, men ble lagt ned igjen etter bare 11 episoder. Den siste sesongen ble betegnet som en «seermessig nedtur for TV 2». I første periode, fra 2002 til 2004, ble programmet sendt direkte, men i sesongen som ble sendt i 2008 tok man opp en lengre versjon kvelden før, som så ble klippet ned til en 46 minutter lang versjon før den ble vist på TV (hvor programmet ble delt i to av en reklamepause).

Silje Stang vant Gullruten 2003 i klassen beste kvinnelige programleder for programmet mens selve programmet ble nominert i klassen beste underholdningsprogram samme år.

Forløper
--------

Utdypende artikkel: Mandagsklubben

*Torsdagsklubbens* forløper var *Mandagsklubben* som gikk flere sesonger med ulik bemanning på TVNorge, og både Stang og Giertsen var innom her. *Mandagsklubben* ble nedlagt og gjenoppstod flere ganger før det ble endelig nedlagt våren 2000. TV 2 kjøpte etter dette konseptet, noe som altså resulterte i *Torsdagsklubben*.

Otto Jespersen avslutningsmonolog
---------------------------------

Den faste avslutningsmonologen til Otto Jespersen, som han holdt hver uke, skapte til tider mye kontrovers rundt programmet. Allerede i oktober 2002 skapte serien store overskrifter og mye debatt etter at Jespersen i avslutningsmonologen kom med krenkende uttalelser mot daværende statsminister Kjell Magne Bondevik. Innslaget ble såpass kontroversielt at reprisen av programmet ble droppet, og Jespersen ble utsatt for drapstrusler etter uttalelsene. Under sin faste sluttmonolog i programmet 13. februar 2003 brente Jespersen det amerikanske flagget. Etter programmet 27. november 2008 ble Jespersen anmeldt for antisemittiske uttalelser.

Seertall
--------

2004-sesongen var den nest beste i programmets historie med 743 000 seere i snitt, noe som ga en andel på 49,2 %. Bare høsten 2002 hadde programmet flere seere, da 932 000 seere i gjennomsnitt så programmet.

Siste episode av 2004-sesongen ble sett av 847 000.

Referanser
----------

1. ↑  «Torsdagsklubben». TV 2. 20. august 2008. Besøkt 11. januar 2014.
2. ↑  «Er de tidenes «Skal vi danse»-par?». Dagbladet. 21. august 2008. Arkivert fra originalen 23. august 2008. Besøkt 21. august 2008.
3. 1 2  «Otto Jespersen ikke tilbake til TV2». Hegnar Online. 25. februar 2009. Arkivert fra originalen 27. februar 2009. Besøkt 18. april 2009.
4. ↑  ««Mandagsklubben» blir «Torsdagsklubben»». VG Nett. 4. januar 2002. Besøkt 15. februar 2014.
5. ↑  «TV 2 tar av Torsdagsklubb-reprise». VG Nett. 28. oktober 2002. Besøkt 16. februar 2014.
6. ↑  «Jespersen drapstruet». NRK.no. 31. oktober 2002. Besøkt 16. februar 2014.
7. ↑  «Politiopprør etter Otto Jespersen-brenning». Nettavisen. 7. august 2003. Besøkt 15. februar 2014.
8. ↑  «Anmelder Otto Jespersen for jødehets». Dagsavisen. 29. november 2008. Arkivert fra originalen 22. februar 2014. Besøkt 11. januar 2014.
9. ↑  «847 000 så «Torsdagsklubben»». Dagbladet. 8. mai 2004. Besøkt 11. oktober 2007.

Eksterne lenker
---------------

* (en) *Torsdagsklubben* på Internet Movie Database Rediger på Wikidata